Document ID: 32014R0205

IZVEDBENA UREDBA KOMISIJE (EU) št. 205/2014
z dne 4. marca 2014
o določitvi enotnih pogojev za izvajanje Uredbe (EU) št. 1260/2013 Evropskega parlamenta in Sveta o evropski demografski statistiki, kar zadeva razčlenitve podatkov, roke in revizije podatkov
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 1260/2013 Evropskega parlamenta in Sveta z dne 20. novembra 2013 o evropski demografski statistiki (1) in zlasti člena 3(4) Uredbe,
ob upoštevanju naslednjega:
(1)
Uredba (EU) št. 1260/2013 določa skupni pravni okvir za razvoj, pripravo in razširjanje evropske statistike o prebivalstvu in ključnih dogodkih.
(2)
Da se zagotovijo visokokakovostni, primerljivi in dosledni podatki o prebivalstvu in ključnih dogodkih, ki jih predložijo države članice, kakor je določeno v Uredbi (EU) št. 1260/2013, in se omogoči izdelava zanesljivih pregledov na ravni Unije, bi bilo treba podatke razčleniti.
(3)
Zato bi bilo treba Komisiji zagotoviti podatke, razvrščene po teritorialnih enotah v skladu z Uredbo (ES) št. 1059/2003 Evropskega parlamenta in Sveta z dne 26. maja 2003 o oblikovanju skupne klasifikacije statističnih teritorialnih enot (NUTS) (2).
(4)
Ukrepi iz te uredbe so v skladu z mnenjem Odbora za evropski statistični sistem -
SPREJELA NASLEDNJO UREDBO:
Člen 1
Vsebina
Ta uredba določa enotne pogoje za razčlenitev podatkov iz Uredbe (EU) št. 1260/2013 ter za roke in revizije navedenih podatkov.
Člen 2
Opredelitev pojmov
Uporabljajo se opredelitve iz Uredbe (EU) št. 1260/2013. Za namene te uredbe se prav tako uporabljajo naslednje opredelitve:
(a)
„starost“ na določen datum (referenčni čas ali datum dogodka) pomeni časovni interval med datumom rojstva in določenim datumom, izražen v dopolnjenih letih;
(b)
„država rojstva“ posameznika pomeni državo običajnega prebivališča (znotraj trenutnih meja, če je ta podatek na voljo) posameznikove matere v času rojstva, ali, če ni na voljo, državo (znotraj trenutnih meja, če je ta podatek na voljo), v kateri je bila oseba rojena;
(c)
„država rojstva matere“ pomeni „državo rojstva“ matere;
(d)
„državljanstvo“ pomeni posebno pravno vez med posameznikom in njegovo državo, pridobljeno ob rojstvu ali z naturalizacijo, in sicer z izjavo, izbiro, s poroko ali na kakšen drug način glede na nacionalno zakonodajo;
(e)
„vrstni red rojstva“ pomeni številčno zaporedje živorojenega otroka, glede na prejšnje živorojene otroke matere;
(f)
„mesec dogodka“ pomeni koledarski mesec dogodka;
(g)
„leto rojstva“ pomeni koledarsko leto rojstva;
(h)
„država članica“ pomeni državo, ki je konec referenčnega leta članica Evropske unije.
Člen 3
Razčlenitve in statistične tabele
Razčlenitve podatkov, ki jih je treba predložiti Komisiji (Eurostatu) v skladu z Uredbo (EU) št. 1260/2013, so določene v Prilogi I.
Statistične tabele, ki jih je treba predložiti Komisiji (Eurostatu), so določene v Prilogi II.
Člen 4
Roki
1. Države članice vsako leto Komisiji (Eurostatu) predložijo začasne podatke o celotnem prebivalstvu, vseh živorojenih in vseh umrlih na nacionalni ravni, kakor je opisano v točki 1 Priloge II, v šestih mesecih po koncu referenčnega leta.
2. Države članice vsako leto Komisiji (Eurostatu) predložijo podatke na nacionalni in regionalni ravni, kakor je opisano v točki 2 Priloge II, in povezane standardne referenčne metapodatke (glede na opredelitev strukture metapodatkov, določene za standardni sistem za izmenjavo podatkov in metapodatkov (Euro SDMX)), za referenčno leto v 12 mesecih po koncu referenčnega leta.
3. Države članice vsako leto Komisiji (Eurostatu) predložijo začasne mesečne podatke o vseh živorojenih in vseh umrlih, kakor je opisano v točki 3 Priloge II, pri čemer vsaka od kategorij zajema vsaj prvih šest mesecev referenčnega leta, do 30. novembra istega referenčnega leta.
Člen 5
Revizije podatkov
1. Države članice Komisijo (Eurostat) obvestijo o vsaki načrtovani reviziji podatkov, predloženih v skladu s členom 4(2), najpozneje teden dni pred objavo revidiranih podatkov zadevne države članice.
2. Države članice Komisiji (Eurostatu) predložijo vse revidirane podatke najpozneje teden dni po objavi teh podatkov.
3. Države članice zagotovijo, da so vsi revidirani podatki, predloženi Komisiji (Eurostatu), v skladu s celotnim nizom podatkov, predloženih v skladu s členom 4(2).
Člen 6
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. marca 2014

Labels: 12
0
18
19